钦定古今图书集成/明伦汇编/闺媛典/第069卷 > 孟端妻邵氏
## 钦定古今图书集成/明伦汇编/闺媛典/第069卷 > 孟端妻邵氏

按《蒲州志》：“孟端妻邵氏，名恩，蒲州大涧里人。父东川，
尝为里人长，娶石媪而生邵氏，年十六，归端。端家贫，
为人佣，邵氏绩纺佐之，朝夕事二亲唯谨。万历戊子
夏，端死于疫，邵氏年二十五，哀号不食，欲从死，姑劝
止之。既葬，端归母家，母曰：‘吾闻婿有藏金二两，汝先
出供母饥，母将更为汝择婿焉’。邵氏泣曰：‘金，舅姑所
有，女曷敢私？女分当死，所以不死者，未终舅姑养耳，
择婿何言哉’？”顷之，母私议以姑为婚主，将逼嫁之。邵
闻不告而归，以金奉姑，曰：“此夫子所藏养亲资也，妇
不敢私，请以供朝夕。”姑亦不疑，妇死不过防。邵潜出，
抱二岁幼女亥趋井侧，长女熙方八岁，蹑其后。邵氏
顾见熙，以瓦击之令返，遂抱亥投井。熙救不及，亦投
井俱死。及出其尸，母女各相抱不可解。